| ITEM DE EODEM | Abbas Sancti Sepulcri decanus et Stephanus Cameracensis ecclesie canonici , dilectis suis de Seuegniaco et de Uentelaio decanis salutem . Nouerit dilectio uestra quod cum dominus papa nobis commisisset causas que uertebantur inter dominum abbatem et capitulum Sancti Nichasii ex una parte et dominum Radulfum de Ecri ex altera super multis iniuriis , dampnis , exactionibus et rebus aliis , abbati et capitulo ab eodem Radulfo illatis appellatione remota terminandas nos easdem causas abbati Sancti Basoli et magistro Nicholao de Lauenna et cuidam alii , de assensu partium , sub eadem forma commisimus terminandas eo etiam modo quod quicquid duo eorum in eisdem causis decernerent obseruandum ratum haberetur et firmum ; ipsi uero iuris in omnibus ordine pro posse seruato predictas causas fine debito terminauerunt : sentatiauerunt itaque quod dominus Radulphus de Ecri pro gisto quod indebite acceperat ab hominibus Sancti Nichasii scilicet de Hundelicort et de Maisnil reddere deberet predicte ecclesie XII libras remensis monete ; item terram Hugonis Cati cum fructibus ab eo perceptis a die qua eam occupauit dicte ecclesie debere reddi ; item piscariam in cursu aque sub banno de Hundelicurt et de Maisnilio usque ad metam prope metam K fossatum Perrini totam ad ius ecclesie Sancti Nichasii ex utraque parte pertinere et dominum Radulphum in ea nichil iuris habere ; a meta fossati Perrini que est inter Maisnil et Polecurt usque ad dotem altaris ubi altera riparum uidelicet ex parte uille de Polecurt ad ius domini Radulfi pertinet ; reliqua uero uersus Remis pertinet ad ius ecclesie Sancti Nichasii , tam ad ecclesiam Sancti Nichasii quam ad dominum Radulfum communiter pertinere et ubi terra dotis altaris est totam competere ad ius ecclesie Sancti Nichasii et calciatam quam constat esse factam in parte super terram Sancti Nichasii penitus esse amouendam ita quod tria pratella aqua stagni cooperta unde census solet ecclesie Sancti Nichasii reddi ab eadem aqua sint libera et agriculture sicuti solebant competentia ; item , Balduinum Cauellum , Bertrannum Petillin , Richardum Costellum et Robertum debere reddi ecclesie Sancti Nichasii ut ipsius fiant mansionarii ; fuit enim probatum ipsos per uiolentiam domini Radulfi factos fuisse mansionarios domini Radulfi et bannum Sancti Nichasii reliquisse ; item sententiauerunt totam iusticiam maiorem et minorem et districtum latronis in uillis Houdelicort et Maisnilio , sine exceptione , ad ecclesiam Sancti Nichasii pertinere ; item domum Rohardi que alodium erat et quod per uiolentiam domini Radulfi facta est ipsi censualis quam probatum est fuisse de banno Sancti Nichasii et de iusticia eius ab eodem censu liberam esse et immunem ; homines etiam de Maisnil quos idem Radulfus cogebat molere ad molendinum suum liberos ab hoc banno debere esse ; item X bigatas arborum in predictis uillis Sancti Nichasii per ipsum abscisas et eidem ecclesie ablatas predicte ecclesie restitui debere ; item pascua uillarum Hundelicort , Maisnil , Polecurt , Uallis Boisons , communia esse usque ad Nouum Castrum 5 et Ecreium , exceptis paludibus Rethone que tantum suis mansionariis competunt et deseruiunt et censum de terra Ferrici a maiore ecclesie Sancti Nichasii debere recipi et participibus distribui et per eundem iusticiari ; hanc itaque sententiam auctoritate summi pontificis qua fungimus in hac parte approbauimus et confirmauimus et eadem auctoritate sub anathemate inhibuimus ne aliquis contrauenire presumat ; igitur totiens dicta auctoritate uobis mandamus et in uirtute obedientie districte precepimus quatinus eundem Radulfum de Ecreio diligenti admonitione ad hoc proposse inducatis ut de his omnibus que prelibauimus ecclesie Sancti Nichasii infra X dies post susceptionem harum litterarum satisfaciat quod nisi fecerit per totam terram ipsius a diuinis cessari faciatis ut in ea fiat christianitas nulla proter uiaticum et baptisma et ipsum Radulfum singulis dominicis diebus accensis candelis per omnes ecclesias in decanatu uestro constitutas excommunicari faciatis et ei communicantes eadem sententia inuolitatis ; sciatis enim quod si mandatum nostrum negligenter exequti fueritis penam et culpam a uobis exigemus .